정조 16년
壬子六月三十日卯時上御熙政堂備局堂上引見入侍時左參贊金華鎭行司直徐有隣工曹判書鄭昌順戶曹判書趙鼎鎭行副司直金尙集金文淳右參贊徐有防吏曹判書金思穆刑曹判書沈頤之行副司直徐有大李邦一李漢豐行左承旨李祖承假注書鄭尙愚事變假注書韓耆裕記事官洪樂游林景鎭以次進伏訖昌順曰日間聖體若何上曰一樣矣命書榻敎曰備局堂上李秉模更爲牌招又命書榻敎曰右承旨入侍耆裕承命出傳右承旨李家煥進伏上曰次對爲之有隣等進前上曰未及稟處公事末坐有司堂上出去竝持入今筵盡爲覆奏可也鼎鎭承命出持入上曰近日則日候頗調順矣有隣曰積雨快晴夜涼晝曝爲三農誠甚萬幸矣上曰頃日雨水後各道農形狀辭外卿等亦有詳聞者乎有隣曰臣依下敎問于湖南則本道水災與嶺南湖西一般而以狀辭之不敢騷動有所差殊觀云云而大體湖南稍勝矣昌順曰畿內則大登云矣上曰站船事日前筵中左參贊有所陳白而出擧條矣果關問該道而亦就議大臣乎華鎭曰該道則姑未報來臣亦未及問議於大臣而站船爲弊專由於船隻無所主管只使都賈主人受價改造改槊時不能堅緻載運後抛棄朽場故臣於日前以船隻屬之舟橋司仰達而蓋稅穀運納時無面則沙工輩稱以人情雜費多有虧欠云而都監所屬之船外邑下屬不敢索賂若自舟司句檢則外邑亦豈有侵漁之弊乎臣之所奏專爲造船必堅運穀無欠之意而雖以舟橋司言之若有廣津等處上流造橋之事則水下船不如水上船之便當臣請屬舟橋司亦有以也有隣曰臣意則騎船之人捧稅然後稅穀必無欠縮船隻亦當堅固矣鼎鎭曰船隻之無所主管果爲弊端聞船人輩臨急則至貿柴船退件裝載云豈不可駭乎上曰頃筵左參贊以爲或有判官復設忠牧騎船之論云而此則未必爲然予意則津渡別將一人輪定或永定使之眼同捧稅仍又騎船以來而如有不善擧行自京司嚴治則豈不如薺浦赤梁邊將等之領運乎苟如是則船隻無論舟司與戶均廳付之京司以爲主管而載運後還泊京江則亦可爲以備不虞且造船之價出給鎭將使之堅造則退船出給之際鎭將自有所沾漑而觀其善否亦有賞罰則渠必盡心爲之此可爲矯救之道而至於忠牧之騎船易致有名無實之患水判之復設亦有非久生弊之慮未足爲釐弊源之方矣有隣曰聖敎誠至當以此遵行則弊源當不期祛而自祛矣上曰此不可不商確釐正卿等議于大臣登對以奏可也上曰漕弊事亦甚可悶矣今番嶺漕船之致敗因領運差員之乘醉不爲候風而發船至於僨事云且頃者錦伯辭朝日以圖差沙工之弊有所陳達而非特外方爲然自惠廳亦有差汰沙工之事云果然乎昌順曰乘醉發船而致敗極涉驚駭而惠廳豈有沙工差汰之事乎只報來沙工成冊而已矣大體漕船法意甚重裝發時道臣大張軍威親往發送矣上曰以此之故頃日都憲疏有尙方劍之說可謂不識事面矣湖南水使本無尙方劍則領運差員豈有尙方劍乎昌順曰聖敎誠至當矣上曰以侍從軍職之不得食祿事日前筵中有所發端而蓋忠信重祿自是美事祿足代耕亦有古訓況我國專以科目取人則侍從中出入經幄之人亦不得受祿者此誠不可使聞於隣國矣雖緣軍銜祿窠本有定數而至於原在外則雖宰列亦拔於祿窠云此豈成說乎軍銜之祿雖未當八口生涯貧寒之侍從不得食升斗之祿而何以從官乎每念及此予誠當食而不飽不可無變通之道此卽爲朝廷事面非出於施惠之意而然也諸宰各陳所見可也華鎭曰臣之待罪戶判時祿窠無不足之患今則侍從之數似多於年前而亦不無兵戶吏中間幻弄之弊先自此査櫛且有實職中未肅拜有情勢而不得受祿者以此推移則似有分排之道矣有隣曰侍從之宜有付祿聖敎誠至當戶兵判相議若另加査櫛則似或有均排之道而至於重臣宰臣雖在鄕恐不可拔之矣昌順曰優待法從之聖意臣不勝欽仰而第伏念軍銜付祿卽國朝之事中朝則非實職而無食祿之規矣上曰中朝則無實職者無供職之規而我朝則軍銜旣差祭官亦參陪班如是而豈不給祿乎至於年老之人以不得差祭不爲給祿云亦甚不可矣昌順曰年老軍銜則旣無享役亦不參朝班而又若給祿則還不無博施之病矣上曰至鍾鳴漏盡而從宦效勞且餘年無多則其所付祿何必爲博施之病乎鼎鎭曰侍從付祿係是不可已之事而若以實職中未肅拜與有情勢而不受之祿分排於軍銜則恐有不足之患矣尙集曰以今經費有難創出祿窠原在鄕之卿宰則自其地方劃給而祿牌則自京下送似便好矣上曰大臣外自地方官給祿亦如何矣文淳曰臣待罪兵判時査正祿窠堂上軍銜則付祿而堂下侍從則無以遍及矣好仁曰臣於戊申己酉間待罪兵判時侍從軍銜皆付祿則一朔加用爲七八十石而有難於窠外加付故武臣堂上料射五十窠中多有虛付者査出其三十窠以爲分排而大體只付實軍職則其數亦似不多矣有防曰以朝體言之侍從之不得受祿誠爲欠典而臣伏承當食不飽之聖敎諸臣感祝之忱不在於受祿與否而付諸戶兵判則豈無從便分排之道乎思穆曰侍從付祿其在事面誠甚得當至於年老人竝付之下敎尤不勝欽誦而分排之道不可不另加講究矣頤之曰臣聞在鄕侍從或乘召上京而遞職之後旣無寸祿棲屑旅店云此甚可悶若分付有司之臣則講究分排豈無付祿之道乎有大曰臣豈有別見而堂堂千乘之國侍從之不得受祿誠欠事矣邦一曰料射雖五十窠而得中者每不滿二十以此料窠推移以付似無不可而武臣亞將之不得付祿亦甚可悶矣漢豐曰侍從給祿聖敎誠至當臣更無仰達者矣上曰日前筵臣或以爲未率眷邊地守令及畿伯兵水使有夫人祿名色邊將亦有之而曹吏食之以此移劃爲好云而婦女所受之料吏輩聊賴之資豈可奪之乎此則不可爲也大抵朝廷之所重卽事面也侍從之不得食祿事面甚苟簡且如是詢問於諸宰而豈可仍置乎兵判追後登筵未得豫聞卿等詳傳筵敎而卽爲問議於大臣爛商後登對以奏可也上曰見備局草記以安邊之量田有前倅數朔仍任之請而量田卽大政非但難付生手限捧稅仍任然後可以責效故昨命仍任矣有隣等曰聖敎誠至當矣上曰田政卽有國第一政事而善爲之誠難矣丙申後罷宮房折受付之度支者殆過萬結而近來總數反不如罷宮房折受之前此則戶判若久任必不如此矣因此而又有提及者頃聞太僕都提擧之言則本寺田畓爲一萬三千餘結而到今捧稅不過爲二千餘結比之本結不能爲三分一遣本寺郞官改量之意出擧條而姑不批答者蓋量田非不好矣而若不善爲之則非但徒有廚傳之弊今年雖有新起報來者三年後始當出稅而未過一二年還以陳頉報來其爲無義孰甚於此至於牧場則旣有牧官一提調嚴飭而若有不善擧行者則殿最或示警亦或論罪則豈無效乎昌順曰聖敎誠至當矣牧官卽都提調自辟故不無顔私或減其總數而然矣若嚴飭牧官而使之善爲査櫛則似勝於一時改量矣有隣曰年前以黃腸斫伐時民弊有無詳細探問釐革定式後狀聞事有所分付於三南及關東矣全羅前監司尹蓍東慶尙前監司李祖源忠淸前監司鄭存中江原監司尹師國各以道內事情一一條列定式上聞矣各道道臣旣已詳探事情有此陳聞則所當依狀請許施使之永久遵行而大臣適未入侍問于大臣更爲稟處何如上曰旣聞之後豈可歸之於休紙乎依狀請施行事分付以此狀辭分謄各該衙門俾有永久遵行之實效可也出擧條有隣曰頃以龍川民狀營題中設鎭當在朝家處分題給委折査問論勘事命下矣卽見平安監司洪良浩所報則以爲龍川民狀推來見之則乃是去年十一月事而狀辭則專以搜討之爲民邑弊許耕之爲民國利至請狀聞設鎭而題辭則漁採之類今已撤還搜討之擧姑爲停止設鎭二字當待朝家處分不可輕議云云蓋設鎭一事何等體重而幺麽邊民乃敢呈訴至請狀聞萬萬猥越事當嚴斥重治而無識遐氓不足深責只以慰撫之意循例題送遣辭之間未能審愼蒙迷不職之罪無以自解惶蹙之極恭俟重勘爲辭矣道臣之過信民言率爾題給至以當待朝家處分爲言者揆以事體誠極未安當該道臣推考首倡上言之民自本道各別嚴繩之意分付何如上曰依爲之雖曰稍久之事事實亦異於所知其爲不審不可無飭從重推考可也出擧條有隣曰卽見前副修撰金熙采所啓則以爲江陵府校享釋菜所用魚鱐乾大口二百十二尾內殿內所用合爲一百尾東西廡一百十二位各用一尾魚醢生大口四十尾無論殿廡各用一器今此釐正裁減只存春秋享時乾大口十五尾生大口三尾分用五聖位東西從享以下則將至素祭之境自今秋始用肉脯之意發關知委繼以書啓仰聞而終非一時奉命之臣所敢擅斷者請令廟堂稟旨定式爲辭矣此是營邑之可以往復擧行者則繡衣之如是論列極涉未安所當置而勿論而大臣適未入侍問于大臣更爲稟處何如上曰定式未幾筵奏屑越至於素祭之說不經莫甚推考擧條勿施以此分付該道可也出擧條有隣曰卽見黃海兵使吳載徽所報則以爲本營馬兵都試賞格犒饋之資專責於馬點所捧罰木矣頃因司關革罷而賞格犒饋充代之策第有一條己卯年間請得巡營餉穀一萬石取耗癸未還報元穀己丑以各班支放之不足就此耗條中折米二百石請得補用此穀年年滋多恰滿一萬八千五百石限五百石依己丑年例許令取用則充代之策莫過於此爲辭矣本營事勢不可不念而係是穀簿去來議于大臣更爲稟處何如上曰問于大臣如以爲可卽爲行會否則論理草記可也出擧條有隣曰卽見忠淸兵使崔景岳所報則以爲本營城址一千五百步內已築爲四百二十八步未築爲一千七十二步以定限言之尙餘八年而以今年言之浮石之路漸遠運致之費有倍於前劃下耗租一千石太半不足此旣陰雨之備而畢鎭後乃已者則屢年經營誠極可悶通計前頭劃下耗租則乃爲八千石而明年所用辛亥條旣已區處則自壬子至戊午七年條七千石竝爲先下後年年加分取耗以充其數而將此預下之數比諸所入物力則其所不足亦爲相稱矣空名帖限千張亦爲劃下與耗租之預下者明年內一倂完築而如有預下難便之端則空名帖稱此預下之數磨鍊上下而此又難便則空名帖一百五十張每年劃下以爲添補繼築之地云矣耗條之每年劃送自有料量則七千石先下之請萬萬未安至於空名帖除非大賑毋得輒許載在通編該營所報兩件事合宜在於勿施之中而大臣適未入侍問于大臣更爲稟處何如上曰置之可也出學條有隣曰前因長津前府使李敬懋所啓長津府築城便否令新道臣論理狀聞後稟處之意覆啓分付矣卽見咸鏡前監司李秉模狀啓則枚擧長津府使許任牒呈以爲該府設邑爲是西北必守之地則築城之擧固不可少緩臣營交濟錢中五千兩依前府使所請許劃取殖每年五百兩式報本而自明年限以十年營錢準報城役告完之後特爲蕩減其本錢之意預爲成節目施行以杜日後憑藉侵漁之蹊逐年築城末數每歲末自臣營狀聞萬一有隨築隨毁之弊則當該府使嚴加論勘事請令廟堂稟處矣長津築城之論不無意見而民聚姑未完堵物力亦難區劃今姑置之似合事宜而大臣適未入侍問于大臣稟處何如上曰今姑置之可也出擧條有隣曰此前副修撰李羽晉上疏也以爲扶安有黔毛格浦兩鎭而格浦徒擁鎭名初無船隻鎭將及校卒憑藉松禁嚇喝山海之氓誅求多端誠爲扶民逼骨之弊也雖以形便論之格浦則前臨七山背控兩湖黔毛則由格浦緣巷四十里設鎭於水盡處距海絶遠名以海防置之戰艦者已爲乖刺之甚而一山之松政付之兩鎭旣滋奸竇徒貽民弊革罷格浦移置黔毛鎭於格浦以便控阨之所且令廩食之校卒專管山麓之戢察爲辭矣黔毛格浦合鎭之說不爲無據而古人設置關防之意自有料量至於格浦行宮所在事體自別存革與否不可輕議問于大臣則以置之爲宜云依大臣議上疏內辭意置之何如上曰依爲之出擧條有隣曰再昨年間左參贊金華鎭盛陳兩南漕弊而有出擧條的確稟處之命矣近來漕政轉成痼弊而今年嶺南臭載尤爲可驗之一端將此擧條詳細問議于大臣後更爲稟處何如上曰漕弊事係是急務況今年嶺漕僨事之餘乎其所救弊懲後之方尤當留意問于大臣除尋常消商俾有今日筵敎之實效可也出擧條有隣曰忠淸前監司鄭存中狀啓盛陳尼城一邑野地七株栗木卜定之許多弊端仍請永爲革罷矣野邑旣無栗木道啓若是說弊尼城栗木卜定一款所當依狀請革罷而大臣適未入侍問于大臣稟處何如上曰係是民隱何待回啓依狀請施行事分付可也出擧條有隣曰前左副承旨李敬一所啓有令廟堂稟處之命矣取見其所啓則以爲萊府民戶僅爲六千餘而九處衙門將校及倭館所屬名色甚多故分防軍能櫓軍無以充數太半疊役民不支堪分防軍二千餘名令道臣酌量移定於民多軍少之邑使之分排收布本邑束伍軍有事之時屬之兵營府使所率不過若干牙兵及吏奴作隊而已若以該府兼以防禦之名束伍軍兵全屬府使則緩急可以得力且以吏逋言之書契色吏例兼公作米色吏釜倉米之幻弄逋負職由於此府使若兼防禦則自當有各邑啓書營吏正番之例書契色吏自可革罷而給倭米典守亦當令每年交替計數傳掌以防負逋之患此亦可爲救弊之一端云矣上款事纔因閣臣李晩秀所啓方有査啓之命色吏之各邑輪差一款旣屬煩猥且多窒礙所當勿施而大臣適未入侍問于大臣更爲稟處何如上曰軍政事旣有査正之命置之書契色吏分定事問于大臣從長回啓可也出擧條有隣曰前因前正言李羽晉上疏統營貿米之有弊無弊營校倉監之存罷便否關問道帥臣後稟處之意覆啓分付矣卽見其所報則前統制使柳鎭恒以爲鎭海等七邑分置餉穀糶糴句檢之方如非本營監色則餉儲虛逋勢所必至且倉監旣不常留於該倉初無一毫斂民之事亦無本官支供之例則似無貽弊於各邑云慶尙前監司金尙集以爲統營貿穀一從市直旣無勒授勒捧之事在民別無爲弊之端而至於營監色事固城等六邑有革罷爲便之論河東一邑有仍舊無妨之報便否之問事當從衆而曾於甲戌釐正使之別單請罷也廟堂旣已筵稟仍存則到今存罷有難自斷云矣統帥所報以仍舊爲便道臣所報雖以請罷者六邑請仍者一邑爲言而又引釐正使之請罷廟堂之筵稟仍存尾陳則仍舊貫擧行恐合事宜而大臣適未入侍問于大臣稟處何如上曰依所報施行可也出擧條有隣曰卽見訓鍊僉正朴行胤所懷則其一以爲三南水虞候水使之中軍也爲任不輕故各具水軍戰船以爲緩急之用矣近因變通忠淸水虞候則作履歷之窠慶尙右水營移屬統營而至於全羅左右水營虞候則中間因變通所掌戰船移屬上營無一隻船所管豈不疎虞之甚者乎所謂虞候仍作冗官故每歸無勢庸殘之類全羅左右水虞候所掌戰船依舊例還給共守邊防爲辭而批旨有令廟堂稟處之命矣兩水營虞候所掌船隻移屬上營未知在於何年而移屬便否有難遽議問于大臣更爲稟處何如上曰問于大臣如以還屬爲可則具由草記否則行會該閫使之査陳事實於狀聞可也出擧條有隣曰別餉耗米一千餘石移屬統營之代無論錢穀從長拮据劃卽論報之意關問該道矣卽見慶尙前監司洪檍所報則以爲本營一自蕩債之後物力罄竭實無錢穀間着手處從他措劃其勢末由必以租太加分耗準折仰請者良由於此當初排朔磨鍊時米租太雖有不易之定數米一千石旣不得準折劃代又不得從長拮据則不計給代之苟且與否勢將於年例加分耗六千石之內塗抹排用之外無他善策云矣別餉耗米一千石旣已劃付統營則嶺營事勢不可不念依所報許施恐合事宜而係是穀簿去來問于大臣更爲稟處何如上曰問于大臣許施可也出擧條有隣曰前因嶺南京試官徐榮輔別單嶺底邑位太米加徵民間之弊査實報來後稟處之意分付矣卽見慶尙監司鄭大容報辭則以爲今以各邑所報觀之位米數少別無弊位太數多難於馱運或付邸人防納或自該邑上京貿納而價直隨時不同雜費竝在其中磨鍊之際擧皆從優而榮川位米太外均廳稅及衙祿公須混同磨鍊結夫所收多至七八百包民間繹騷勢將必至聞慶每石三兩不能當貿納之價直追後加徵而是必有之弊醴泉龍宮兩邑以還穀推移出給亦係法外不可無變通之道外此諸邑以其邑規之已成雖以無弊爲說以若元數較若所捧俱未得稱停以今各邑所報較量京外市直則一石之價三兩似可不足四兩未免太過參互折衷不計豐歉以三兩五錢磨鍊竝令代錢上納則民夫之濫徵下吏之操弄自當頓祛爲辭矣道臣採探民情有所論報所當依所報許施而大臣適未入侍問于大臣更爲稟處何如上曰見繡啓與大臣諸臣已有酬酢嶺底邑位太米加徵民間之弊曾雖知之豈若是其太過乎問于道臣其說又如許云爲先依道伯報辭施行此後更有加徵之弊自不飭道伯難免其責況守令乎各別措辭嚴飭可也出擧條有隣曰江華留守柳戇上疏批旨有令廟堂稟處之命矣取見其疏本則其一本府軍伍不塡徒擁虛簿鎭船莫不漏傷軍器一無所恃池沼多堙樹木童濯上項諸弊善後之事猶可委之守臣而其中尤可切悶者軍餉之減縮餉米本爲十七萬石間因各處請得及貸移所餘纔爲三萬石零雖難一時準捧每年限十分之一二次第取償其分糶也定式以二萬石則留庫將爲七八萬石竝各營各宮之還穀在本府者一體嚴半留之法事也其一本府停操爲二十年而幅員近或爲十里二十里遠不及五十里一日聚軍翌日晝夜操三日犒饋放送則豐年豐歇之時不甚大弊至於四營則各令取鍊於邑底守臣抽栍每年一府四年輪回則似有警飭之效事也其一草芝及長峯牧場多有冒耕隱結而草芝實加耕二十七結零長峯實加耕十三結零兩牧場都合米爲五百八十三石零而本府軍餉不足若以此永付兩倉年年收租逐歲加耗則添補餉穀非細助事也各處貸去取償事京外營邑及衙門事力贏屈不齊每年責償以十分一二恐是行不得之政半分半留申飭事毋論取償前後係是糶糴常規而軍餉事體尤爲嚴重依所請施行習操一款視年豐歉可以稟旨擧行長峯草芝冒耕隱結許屬本府事太僕事情不可不念則有難輕議而大臣適未入侍問于大臣更爲稟處何如上曰問于大臣可以聽施者草記可以置之者置之可也出擧條有隣曰前因北靑府使柳知養上疏唐米準折量減及別立交濟山倉便否毋論北靑與他邑詳探狀聞之意覆啓分付矣卽見咸鏡前監司李秉模狀啓則以爲唐折米之量減分數一開此路南北穀簿之減縮當以累萬計而唐之爲穀米皮之間不甚相懸欲去外皮則纔經冬春已多腐傷又不得爲種子故混以皮唐各邑皆然夫以糴法之嚴無難以皮代米而又從而因其皮減其折米則孰肯捨其易捧之皮取其難捧之米哉各穀中唐爲最下彼此代捧之年則多取其唐折米取用之際則反用他穀積以歲月唐色此多通計一道中唐米之數除出其十分之一以爲分種之地而凡諸還捧上下之法一依皮穀例通用其十分之九則限以九年每一年一分式次次以他穀準折代捧雖唐豐而太粟告歉不得以唐代捧如是定式行之持久則十分一種子外所謂唐色盡爲他穀在民力不至大傷在民食必有大效折米時捨其本色換用他穀之弊各別痛禁犯者無論營邑施以那移之律則庶可爲救弊之道而交濟穀之只設海倉一有運役朝令夕發實爲南北可恃之倉或値大歉則亦有道里絶遠處各其倉捧留之例今若別作各倉分授峽野則將成循例糴糶必多有名無實之患及其督運之時斗斛欠縮負戴轉輸邑邑繹騷理勢之所必然也議者或以北關援例而北關則本無久置近以散在條變作久置此則意專在於關以北儲積故分置沿峽恐不可以此爲例請令廟堂稟處矣北靑唐米事邑倅旣已說弊道啓又此消商每年十分一還作允合事宜至於久置條之分置沿峽一款南關北關形便各異有不可遽議合當依狀請許施而大臣適未入侍問于大臣稟處何如上曰問于大臣草記可也出擧條有隣曰前以羅州南昌綾州三邑民人等上言有下送本道論理狀聞之命矣卽見前全羅監司尹蓍東狀啓則以爲羅州濟民倉處在浦口海口便近今若作爲漕倉使儲羅州等三邑稅穀則旣無新建之勞又無遠輸之難此尤便好三邑稅大同元總合計爲二萬石內外漕船容載依嶺南例定以一千石則當造二十隻船計其容入每隻本板價米三十石補工糧米四十八石曳下價木五同合二十隻新造所入米爲一千五百六十石木爲一百同又計稅大同每年船價條則合爲四千四百石零內除年例雜費應下每年餘在爲一千七百石零退計五年則船價之餘殆近八千五百石零間五年改槊價與小小別例上下之數就此而計除二十隻新造價米木足可還報而又退計十年則船價所餘厥數當過萬石亦可隨時上納以補經用漕軍則沿邊浦戶中慣於海路者從願募入不患不多得在家糧騎船糧料資布等上下者足爲資生之道雖身兼他役者任其應募則無軍伍失額之患二十船新造物力米木姑以常賑米及左水營休番木爲先許貸以船價米之所出限五年次次還報則非久可償以臨淄僉使永定差使員使之領納又以地方官羅州牧使仍定倉官捧稅時差員與倉官眼同捧上仍以裝載領騎則漕運實效皎然明甚第以船材言之二十隻船所入大中小松合爲二千二百餘株本道松木中可以斫取者只是防踏古突山八影山羅老島等四處而道內三倉漕船及戰兵船添木改造輒皆入斫於此故體大之松漸次稀疎今此數十隻漕船當年雖或造成不出十年恐不免苟艱之患自前朝家之軫念每在江民之失業江上卄餘船生涯之失業亦自不少而事係變通計在經遠目下從便之方向後無弊之道有不敢指一決定請令廟堂稟處矣湖南設漕船之議匪今斯今而以船材之難辦江民之失業因循未果今此道臣狀本亦無指一論啓之事問于大臣則置之爲宜云依大臣議處之何如上曰置之可也出擧條有隣曰前因本司草記所江合營便否更令道臣看審形便採探民情論理狀聞之意分付該道矣卽見黃海前監司李弘載狀啓則以爲所江處在於沿邊居中於海防帥臣恒留是處則防守無疎虞之慮而若論其地形據岸臨海三面皆浦港而城址欹側幅員狹小僅容數百戶而元無可耕之地居民以漁採爲業甕津府則備禦之策縱云少遜於所江制産之方本自有足築城置府旣在年久規模已備今若合營於所江帥臣仍兼都護之職則鄕社倉庫勢將移設而所江局內實無可容之地官屬之隨往者棄其田宅驅納於無恒不慣住之地則安心移遷之歎勢所必至關防移易旣係重難民情便否若是相懸甕津府之行本營姑令仍舊行之恐合事宜請令廟堂稟處矣所江事勢旣如是不便所當依道啓置之而大臣適未入侍問于大臣稟處何如上曰置之可也出擧條有隣曰此前府尹林濟遠所啓也以爲嶺邑封進人蔘土採絶罕蔘路漸貴所進貢者多是家蔘而近年則每每見退於內局自巡營徵出本價於各邑使審藥輩貿諸京局以納每兩四百兩之本價不爲不多中間所費幾與本價相當長鬐等殘小邑或不無加徵民間之事而本價過厚貿納爲利故營納則勿論好否全數見退京貿則不計優劣無弊進獻莫重御供爲醫官輩牟利之資今若不早變通則本價倍徵恐不止於長鬐等邑無論醫官與凡民必以富實可堪者定出貢人而各邑前期送價于貢人以爲廣貿之地自內局區別山家各別擇捧則可以有益於御藥無弊於民力爲辭而批旨有令廟堂問于爾及曾經道伯從長稟處之命矣旣關御供且係更張今姑置之似合事宜而大臣適未入侍問于大臣更爲稟處何如上曰問于大臣可合釐改則卽與該倅及曾經道伯人相議草記稟處如以爲難則姑置之更察物情從後稟處可也出擧條有隣曰司直姜游上疏批旨有令廟堂稟處之命矣取見其疏本則以爲水原新邑旣據大路要衝而但無城池新邑移設之時竝與城池而經紀宜矣且新邑旣是野中築城設塹實合置城之制而井泉不足又設內塹引泉爲壕大勝於南漢築塘儲水之利與禿山之城爲角猗之勢則雖當不虞之時可免兵火之患城之大小雖止於七八里而如不用役民三日之例竝雇價計之則其費討不下一里萬金若以石城之多費難之則土城亦自不妨土城之上設女堞置雉城則防守之道石與土無間而所費則太減又若難於一時訖功則依江都例排年築之而先爲劃置城塹之基使人不得築室而今之築室半是儒生募入境內軍兵復戶五百結內折半除給軍兵以爲聊賴之地又使各軍門設置屯田於新邑近地使軍兵作農自軍門收稅則軍兵之無田土者必爭應募爲辭矣水原爲邑事體自別凡所措處宜無所不用其極而築城一款時屈擧贏復戶之分給軍兵近地之設置屯田等事亦非遽然議到之事而大臣適未入侍問于大臣更爲稟處何如上曰姑難遽議大臣意見亦必爲然矣今姑置之可也出擧條尙集曰刑漢兩司一年公用以關西小米耗條三千九百八十石零作錢上送自本廳上下未嘗有加減而忽自己酉以後謂有停退減數上送今若依該道上來之數而移送則兩司應下無以分排如欲充數移送則本廳事勢實無支繼之道自今以後雖値年凶停減之時至於刑漢兩司所送耗條則無或減數他還中推移依前準納之意分付何如上曰今年則以道內加分耗條準數取用可也出擧條思穆曰今番居中居下蕩滌時前肅川府使李膺運前郭山郡守金㝡煥以昨年春夏等居下當入其中而今獨見漏臣之不察之失不勝惶恐而李膺運金㝡煥原傳旨改付標以入何如上曰依爲之出擧條祖承曰事變假注書韓耆裕傳命之際多有做錯雖緣生疎不可無警推考何如上曰依爲之出擧條鼎鎭曰今秋年分事目當爲磨鍊而敬差官不爲差送令道臣擧行已成近例今年亦依此爲之乎不可不一番稟定故敢此仰達矣上曰依爲之出擧條昌順曰今因安邊量田事適有言端敢此仰達矣向來昌原前府使梁塤以量田之比前加結多致民怨至有邑倅則竄配量政則仍舊之敎矣邑倅旣以此被罪民怨果如彼登聞則臣不敢以遠外之聞仰陳迷淺之見而大抵量田之政所謂民怨皆出於豪右兼竝之類傳播遠近分訴京鄕必欲沮毁而疲殘小民則雖或有冤有惠無路及聞於朝家矣昌原量田之善否臣固未詳而其加結之虛實民情之利害姑無現發之事只以豪右輩沮毁構誣先罪邑倅則此後守令誰肯任怨而爲改量之政乎今聞量田諸邑必以減結爲事蓋減結則豪右之頌聲可以沽譽公結之欠縮無關自已故也如此則不如初不量田之爲愈今以改量之政徒副奸民之計者有關國體亦貽後弊臣意則改量之際雖有毁譽姑不處分另加詳査明知其利害便否果有不法之事從重嚴繩亦爲不晩而雖以昌原量役言之亦不可仍舊施行無論加減別遣更査似合綜核之道矣上曰大抵量田之政要以便民爲主六里靑山之依舊徵稅者當査頉全坪沃野之因循倖漏者當加執使察奸與益下兩行不悖而守宰之沽譽者衒能者各隨用意之迹現發則罪之而已昌原前倅梁塤事之處分亦然人頗可意言或不訥加之而病臥於東軒之中勒定其四境之摠渠無神謀之異於人則不委於私人必付之奸鄕此所以不能嚴斥於道啓而從以罪塤也今聞卿言以謗言謂由於武斷之輩則朝家於此亦何以知其必不然乎道伯則自其口啓聞今不可付其人行査至於差遣使命一款須有諳鍊經界者可免僨事大臣適未登筵以此擧條論理回啓竝與可送之人而薦似如以爲不必送則武斷之何以懲戢小民之何以息肩亦須指一稟處事令備郞傳之可也出擧條命書榻敎曰承旨前望單子入之待下批牌招察任命書榻敎曰政官牌招開政命退諸臣以次退出